PMIndiaData/PMIndiaSum huggingface dataset:
புத்த மதத்தின் புனித ஆவணங்களை புனித பீட்டர்ஸ்பர்க்கில் டட்சன் குன்செகோய்னி புத்த ஆலய தலைமை துறவியிடம் வழங்கினார் பிரதமர்

புத்த மதத்தினரின் புனிதமான ஆவணங்களான உர்ஜா கஞ்சூரின் 100-க்கும் மேற்பட்ட தொகுதிகளை, புனித பீட்டர்ஸ்பர்க்கில் உள்ள டட்சன் குன்செகோய்னி புத்த ஆலயத்தின் தலைமை துறவியான புத்தா பல்சீவிச் பத்மயே-விடம் பிரதமர் திரு.நரேந்திர மோடி அன்பளிப்பாக வழங்கினார். 1955-ம் ஆண்டில் பேராசிரியர் ரகு வீரா, திபெத்திய புனித ஆவணமான கன்ஜூரின் உர்ஜா பிரிவில், ஒட்டுமொத்தமாக 104 பகுதிகளைக் கொண்ட தொகுப்பை, இந்தியாவுக்கு கொண்டுவந்தார். அதில், ஒரு பகுதி, விவரப் பட்டியலை கொண்டிருந்தது. இது கொண்டுவரப்பட்டபிறகே, திபெத்திய கன்ஜூர் குறித்து தெரியவந்தது. இதனை பேராசிரியர் ரகு வீராவிடம், மங்கோலிய நாட்டின் பிரதமர், தனிப்பட்ட விவரப் பட்டியலாக வழங்கினார். இந்த கஞ்ஜூர், 1908-ம் ஆண்டு முதல் 1920-ம் ஆண்டுவரை மங்கோலியாவின் கடைசி ஜிப்கன்தம்பாவின் மேற்பார்வையில் திருத்தியமைக்கப்பட்டது. டெர்ஜ் மற்றும் இரண்டு சீனப் பதிவுகளுடன் (Rgya-par-mag Uis) ஒத்து இருந்தது. பழைய தொகுப்பான Hphan-than-ma அடிப்படையிலான Tshal-pa Kanjur தன்மையைக் கொண்டிருந்தது. மரத்தால் செதுக்கப்பட்ட நம்மால் அறியப்பட்ட பதிப்புகளின் அளவை விட, இதன் அளவு (35×25 செ.மீ.) சிறியது.
ஸ்மார்ட் இந்தியா ஹேக்கத்தான் 2022-இன் மாபெரும் நிறைவு விழாவில் பிரதமரின் உரை

இளம் நண்பர்களே, உங்களைப் போன்ற புதிய கண்டுபிடிப்பாளர்களுடன் கலந்துரையாடியது எனக்கு மட்டற்ற மகிழ்ச்சி அளிக்கிறது. புதிய துறைகளை நீங்கள் தேர்ந்தெடுப்பது, உங்களது புதிய கண்டுபிடிப்புகள் மற்றும் நம்பிக்கை முதலியவை என்னைப் போன்ற ஏராளமானோருக்கு புதிய விஷயங்களை செய்யும் ஊக்கத்தை அளிக்கிறது. ஸ்மார்ட் இந்தியா ஹேக்கத்தான் என்பது மக்கள் பங்களிப்பிற்கான ஓர் சிறந்த உதாரணமாக மாறி உள்ளது. மேலும் இந்த வருடத்தின் ஹேக்கத்தான் பல்வேறு வகைகளில் முக்கியத்துவம் பெறுகிறது. சிறிது நாட்களுக்கு முன்புதான் விடுதலையின் 75-வது ஆண்டை நாம் நிறைவு செய்தோம். விடுதலை பெற்று 100 ஆண்டுகள் நிறைவடையும் போது நாடு எப்படி இருக்க வேண்டும் என்பதை சிந்தித்து, அதற்காக மிகப்பெரிய இலக்குகளுடன் பயணித்து வருகிறோம். இந்த இலக்குகளை எட்டுவதற்கு ‘புதிய கண்டுபிடிப்புகளுக்கு வணக்கம் செய்வோம்' என்ற முழக்கத்துடன் முன்னிற்பவர்கள் புதிய கண்டுபிடிப்பாளர்களான நீங்கள்தான். அமிர்தகாலத்தின் இந்த 25 ஆண்டு காலம் முன்னெப்போதும் இல்லாத வாய்ப்புகளை உங்களுக்கு அளிக்கிறது. இந்த வாய்ப்புகளும், தீர்மானங்களும் உங்களது தொழில் வளர்ச்சியுடன் நேரடியாக சம்பந்தப்பட்டவை. உங்களைப் போன்ற இளைஞர்கள் அடுத்த 25 ஆண்டுகளில் அடையப்போகும் வெற்றி, நாட்டின் வெற்றியை முடிவு செய்யும். நண்பர்களே, 60-70களில் பசுமை புரட்சி ஏற்பட்டதாக நீங்கள் கற்றிருப்பீர்கள். இந்திய விவசாயிகள் தங்களது திறனை வெளிப்படுத்தி உணவு துறையில் நம்மை தன்னிறைவாக்கினார்கள். கடந்த 7-8 ஆண்டுகளில் ஒன்றன்பின் ஒன்றாக சீர்திருத்தங்களைக் கொண்டு வந்ததன் காரணமாக நாடு அதிவேகமாக முன்னேறுகிறது. வேளாண்மை, கல்வி அல்லது பாதுகாப்புத் துறை என ஒவ்வொரு துறையை நவீனமயமாக்கவும், ஒவ்வொன்றையும் தன்னிறைவாக்கவும் இன்று நாடு அதிக முக்கியத்துவம் அளிக்கிறது. அதனால்தான் இந்திய இளைஞர்களுக்கு ஒவ்வொரு நாளும் புதிய வாய்ப்புகள் உருவாகின்றன. நண்பர்களே, இந்தியாவைப் போன்ற ஏராளமான நாடுகளில் மக்கள் மிகுந்த பிரச்சினைகளை சந்தித்து வருகிறார்கள். எனினும் அவற்றை எதிர்கொள்வதற்கு புதிய கண்டுபிடிப்புகள் மற்றும் புத்தொழில் நிறுவனங்களுக்கான போதுமான வாய்ப்புகள் அவர்களுக்கு கிடைப்பதில்லை. மிகுந்த போட்டித்தன்மை மிக்க, மலிவான விலையில், நிலையான, பாதுகாப்பான மற்றும் நீண்ட கால தீர்வுகளை இந்திய கண்டுபிடிப்பாளர்களால் தான் உலகிற்கு அளிக்க முடியும். இதனால்தான் உலகின் நம்பிக்கை முழுவதும் இந்தியா மீதும், உங்களைப் போன்ற இளைஞர்கள் மீதும் உள்ளது. உங்கள் அனைவரையும் மீண்டும் ஒருமுறை மனதார பாராட்டுகிறேன். அரசின் இந்த முயற்சியில் அரசோடு துணை இருந்து மக்களின் நலனை உறுதிப்படுத்த நாம் தொடர்ந்து முன்னேறுவோம் என்று நான் நம்புகிறேன். அனைவருக்கும் வாழ்த்துகள். மிக்க நன்றி! பொறுப்புத்தறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
தேசியக் கிராமச் சுயாட்சி இயக்கத்தைப் பிரதமர் தொடங்கிவைத்தார்; பழங்குடியினரின் ஒட்டுமொத்த வளர்ச்சிக்கான திட்டபாதையையும் தொடங்கிவைத்தார்

ராஷ்ட்ரீய கிராமின் ஸ்வராஜ் அபியான் – தேசிய கிராமச் சுயாட்சி இயக்கத்தைப் பிரதமர் திரு. நரேந்திர மோடி, மத்தியப் பிரதேசம் மண்டலாவில் நடைபெற்ற பொதுக்கூட்டத்தில் தொடங்கிவைத்தார். இதன் மூலம் பழங்குடியினரின் ஒட்டுமொத்த வளர்ச்சிக்கான அடுத்த ஐந்து ஆண்டு திட்டபாதையைத் தொடங்கிவைத்தார். மாண்ட்லா மாவட்டம், மானேரியில், இந்திய ஆயில் நிறுவனத்தின் சமையல் எரிவாயு நிரப்பும் ஆலைக்குப் பிரதமர் அடிக்கல் நாட்டினார். அவர் உள்ளூர் அரசாங்கக் கோப்பகத்தை ஆரம்பித்தார். உள்ளாட்சித் தகவல் தொடர்பு விவரக் குறிப்பேட்டையும் பிரதமர் வெளியிட்டார். 100 சதவீத புகையில்லா அடுக்களைகள், இந்திர தனுஷ் இயக்கத்தின் கீழ் 100 சதவீதத் தடுப்பூசி போடப்பட்ட மற்றும் சவுபாக்யா திட்டத்தின் கீழ் 100 சதவீத மின்இணைப்பு வழங்கப்பட்ட கிராமங்களின் ஊராட்சித் தலைவர்களையும் பிரதமர் கவுரவித்தார். மாண்ட்லாவில் நாடு முழுவதும் உள்ள பஞ்சாயத்து ராஜ் பிரதிநிதிகளுடன் உரையாற்றிய பிரதமர், மகாத்மா காந்தி கூறிய ‘கிராமத்தில் இருந்து தேசம்’ மற்றும் கிராம சுயாட்சி ஆகியவற்றை நினைவுகூர்ந்தார். தேசிய பஞ்சாயத்ராஜ் தினத்தில் மத்தியப் பிரதேச மாநிலத்தில் இருப்பது தனக்கு மகிழ்ச்சி அளிக்கிறது என்றும் மகாத்மா காந்தி எப்போதுமே கிராமத்தின் முக்கியத்துவத்தைப் பற்றியும் கிராமச் சுயாட்சி பற்றியும் சிறப்பாகக் கூறியிருக்கிறார் என்றும் பிரதமர் சுட்டிக்காட்டினார். நமது கிராமங்களுக்குச் சேவை செய்ய வேண்டும் என்ற நமது உறுதிப்பாட்டினை நாம் அனைவரும் மீண்டும் உறுதிபடுத்துவோம் என்றார் பிரதமர். ஊரக வளர்ச்சி பற்றிப் பேசுகையில் வரவுசெலவுக் கணக்குகள் மிகவும் முக்கியம் என்றார் பிரதமர். ஆனால், கடந்த சில ஆண்டுகளில் இந்தக் கூற்றில் மாறுதல்கள் ஏற்பட்டுள்ளன என்றும் ஒரு திட்டத்திற்கு ஒதுக்கப்பட்ட நிதி சரியாகப் பயன்படுத்தப்படுகிறதா என்பதை உறுதி செய்ய வேண்டும் என்பது குறித்தும் அது சரியான நேரத்திலும் வெளிப்படையாகவும் செயல்படுத்தப்படவேண்டும் என்பது குறித்தும் மக்கள் தற்போது பேசத் தொடங்கியுள்ளனர் என்றும் பிரதமர் கூறினார். மக்கள் தங்களின் குழந்தைகளின் கல்வியில் கவனம் செலுத்த வேண்டும் என்றும், அது அந்தக் குழந்தைகளின் எதிர்காலத்திற்கு மிகவும் அவசியம் என்றும் அவர் கூறினார். வேளாண்துறையில் சுயசார்புடன் இருப்பதற்காக எடுக்கப்படும் நடவடிக்கைகளைப் பிரதமர் வலியுறுத்தினார். நீர்ப் பாதுகாப்பு குறித்த நடவடிக்கைகளில் அதிகக் கவனம் செலுத்த வேண்டும் என்றும் ஒவ்வொரு சொட்டு நீரும் பாதுகாக்கப்படுவதை உறுதிசெய்ய வேண்டும் என்றும் பிரதமர் பஞ்சாயத்ராஜ் பிரதிநிகளைக் கேட்டுக்கொண்டார். அனைவரையும் உள்ளடக்கிய நிதி வளர்ச்சிக்கான மக்கள் நிதித் திட்டம், பழங்குடியினருக்கு அதிகாரம் அளிப்பதற்கான வன நிதித் திட்டம், கழிவுகளை எரிசக்தியாக மாற்றுவதுடன் விவசாயிகள் அதிகமாக சுயர்சார்புடன் இருப்பதற்கான சாணம்- நிதித் திட்டம் ஆகியவற்றின் முக்கியத்துவம் குறித்தும் பிரதமர் மோடி பேசினார். கிராமங்களில் ஏற்படும் மாற்றம் இந்தியாவின் மாற்றத்தை உறுதி படுத்தும் என்றும் அவர் கூறினார். மத்திய அரசு சமீபத்தில் எடுத்துள்ள நடவடிக்கைகள் பெண்களின் பாதுகாப்பை மேலும் வலுபடுத்தும் என்றார் பிரதமர்.
குஜராத் முதல்வராக பொறுப்பேற்றதற்கு புபேந்திர படேலுக்கு பிரதமர் வாழ்த்து

குஜராத் முதல்வராக பொறுப்பேற்றதற்கு திரு புபேந்திர படேலுக்கு, பிரதமர் திரு நரேந்திர மோடி வாழ்த்து தெரிவித்துள்ளார். அவர் விஜய் ரூபானியையும் பாராட்டியுள்ளார். முதல்வராக 5 ஆண்டுகாலம் பணியாற்றிய போது, மக்களுக்கு சாதகமான பல நடவடிக்கைகளை விஜய் ரூபானி மேற்கொண்டார் என பிரதமர் கூறியுள்ளார். சமூகத்தின் அனைத்து தரப்பினருக்காவும் அவர் அயராது உழைத்தார் என பிரதமர் குறிப்பிட்டுள்ளார். இது குறித்து தொடர் சுட்டுரையில் பிரதமர் கூறியிருப்பதாவது: ‘‘குஜராத் முதல்வராக பொறுப்பேற்றதற்கு புபேந்திர பாய்க்கு வாழ்த்துகள். பல ஆண்டுகளாக நான் அவரை அறிவேன். பா.ஜ கட்சி அமைப்பு, அரசு நிர்வாக பணி மற்றும் சமூக சேவை எதுவாக இருந்தாலும், அவரின் முன்மாதிரியான பணியை நான் பார்த்துள்ளேன். குஜராத்தின் வளர்ச்சி பாதையை அவர் நிச்சயம் வளமாக்குவார். @Bhupendrapbjp முதல்வராக 5 ஆண்டு காலம் பணியாற்றியபோது, மக்களுக்கு சாதகமான பல நடவடிக்கைகளை விஜய் ரூபானி மேற்கொண்டார். சமூகத்தின் அனைத்து பிரிவினருக்கும் அவர் அயராது உழைத்தார். வரும் காலங்களிலும், மக்கள் சேவைக்கு அவர் தொடர்ந்து பங்களிப்பார் என்பதில் நான் உறுதியாக இருக்கிறேன். @vijayrupanibjp"
தூய்மையே சேவை இயக்கத்துக்கு பங்களிப்பை செய்த பிரபலமான நபர்கள் மற்றும் குழுமங்களுக்கு பிரதமர் பாராட்டு

“தூய்மையே சேவை” இயக்கத்துக்காக பங்களிப்பை செய்த பிரபலமான நபர்கள் மற்றும் குழுமங்களுக்கு பிரதமர் திரு.நரேந்திர மோடி பாராட்டுகளை தெரிவித்துள்ளார். தேசிய அளவிலான சுகாதார பிரச்சார இயக்கமான “தூய்மையே சேவை”, செப்டம்பர் 15-ல் தொடங்கி, அக்டோபர் 2 காந்தி ஜெயந்தியான இன்று முடிவுக்கு வந்துள்ளது. இது தூய்மை பாரத தினமாக கொண்டாடப்படுகிறது. இதுதொடர்பாக டுவிட்டரில் அடுத்தடுத்து பதிவிட்டுள்ள பிரதமர், தூய்மை இந்தியா இயக்கத்துக்காக திரு.அனுபம் கெர், திரு.மோகன்லால், திருமதி,சந்தா கோச்சார், இந்தியா டுடே குழுமம், இந்தியா டிவி நியூஸ், சத்குரு ஜக்கி வாசுதேவ், இந்திய கிரிக்கெட் அணி, திரு.ராஜீவ் சந்திரசேகர், டெட்டால் இந்தியா, என்டிடிவி, ரிலையன்ஸ் பவுண்டேஷன், டாடா அறக்கட்டளைகள், திரு.அக்ஷய்குமார் மற்றும் ஸ்ரீ ஸ்ரீ ரவிசங்கர் ஆகியோர் மேற்கொண்ட முயற்சிகளுக்கும், ஆதரவு அளித்ததற்கும் பாராட்டு தெரிவித்துள்ளார். “அனுபம் ஜி அவர்களே, உங்களது செயல்பாடுகள் வரவேற்கத்தக்கவை. பிரபலமான நடிகர் மோகன்லால் அவர்களின் முயற்சிகள் அற்புதமானவை. ஐசிஐசிஐ வங்கி குடும்பத்துடன் இணைந்து CKforCleanIndia (சந்தா ஸ்வச் பாரத்) மூலம் வெளியிட்ட முக்கிய செய்தி, தூய்மை இந்தியா இயக்கத்துக்கு முக்கிய பங்களிப்பை செய்துள்ளது. தூய்மை குறித்து மேலும் விழிப்புணர்வை ஏற்படுத்த தீவிர முயற்சிகளை மேற்கொண்ட இந்தியா டுடே குடும்பத்தை நான் பாராட்டுகிறேன். சஃபாய்கிரி (தூய்மை இந்தியாவுக்கு இந்தியா டுடே மேற்கொண்ட முயற்சி) விருது பெற்ற அனைவருக்கும் வாழ்த்துகள். இந்தியா டிவி நியூஸின் முயற்சிகள் அற்புதமானவை. இது தூய்மையின் செய்தியை நாடு முழுவதும் விரிவாக பரப்பும். நமது ஆறுகளை தூய்மையாக வைத்திருப்பதற்காக விழிப்புணர்வை ஏற்படுத்தும் அற்புதமான முயற்சிக்காக சத்குரு ஜக்கி வாசுதேவ் மற்றும் ஈஷா அறக்கட்டளையின் குழுவினருக்கு எனது வாழ்த்துகள். இந்தியாவை தூய்மையாக வைத்திருக்க வரவேற்கத்தக்க செய்தியை வெளியிட்டுள்ளது இந்திய கிரிக்கெட் அணி. சிறந்த முயற்சிகள் ராஜீவ் அவர்களே. டெட்டால் இந்தியா மற்றும் என்டிடிவி-யின் முயற்சிகளை நான் பாராட்டுகிறேன். இந்த இணைப்பில் தூய்மை குறித்து பல்வேறு ஊக்குவிப்பு முயற்சிகள் உள்ளன. https://twitter.com/swachhindia. தூய்மை இந்தியாவுக்காக நாடு முழுவதும் பாராட்டத்தக்க பணிகளை செய்துள்ளது ரிலையன்ஸ் அறக்கட்டளை. இந்த முயற்சிகளை இந்த இணைப்பில் காணுங்கள். https://twitter.com/ril_foundation/ டாடா அறக்கட்டளைக்கு வாழ்த்துக்கள்! தூய்மை இந்தியா இயக்கத்துக்காக ஒவ்வொரு மாவட்டத்திலும் இளம் வல்லுநர்களைக் கொண்டு அவர்கள் மேற்கொண்ட முயற்சி (Prerak initiative) பாராட்டத்தக்கது. சிறப்பாக எழுதியுள்ளீர்கள் அக்ஷய்குமார் அவர்களே. தூய்மை இந்தியா இயக்கத்துக்கு உங்களது உறுதியான ஆதரவை வரவேற்கிறேன். உங்களது மற்றும் வாழும் கலை குடும்பத்தின் முயற்சிகள் அற்புதமானவை! 125 கோடி இந்தியர்கள் இணைந்து, தூய்மை இந்தியாவை உருவாக்க முடியும்,” என்று பிரதமர் பதிவிட்டுள்ளார்.
SEBI மற்றும் FSC இடையிலான புரிந்துணர்வு ஒப்பந்தத்துக்கு (MoU) மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் இன்று மாலை நடைபெற்ற மத்திய அமைச்சரவைக் கூட்டத்தில் இந்திய செக்யூரிட்டிகள் மற்றும் எக்ஸ்சேஞ்ச் போர்டுக்கும் (SEBI), ஜிப்ரால்டரைச் சேர்ந்த நிதிச் சேவைகள் கமிஷனுக்கும் (FSC) இடையில் பரஸ்பர ஒத்துழைப்பு மற்றும் தொழில்நுட்ப உதவிக்கான புரிந்துணர்வு ஒப்பந்தம் (MoU) கையெழுத்திட ஒப்புதல் அளிக்கப்பட்டது. இரு ஒழுங்காற்று அமைப்புகளுக்கும் இடையில் பொருளாதாரத் தொடர்புகள் மற்றும் ஒத்துழைப்பை மேலும் மேம்படுத்துவதற்கு இந்தப் புரிந்துணர்வு ஒப்பந்தம் உதவுவதாக இருக்கும். இரு நாடுகளிலும் செயல்திறன்மிக்க வகையில் செக்யூரிட்டிகளுக்கான (முதலீட்டு உரிமைகள்) மார்க்கெட்டுகளை உருவாக்குவதற்கு உகந்த சூழ்நிலையை உருவாக்குவதை நோக்கமாகக் கொண்டதாகவும் இருக்கும். கையெழுத்திடும் இரு தரப்பாருக்கும் இடையில் தகவல் பரிமாற்றத்துக்கான வரையறையை வலுப்படுத்துவதில் பங்களிப்பு செய்வதாகவும் இது இருக்கும். SEBI மற்றும் ஜிப்ரால்டர் FSC இடையில் கடல்கடந்த பரஸ்பர ஒத்துழைப்பு மற்றும் ஒழுங்காற்று நடவடிக்கைகளில் புதிய வாய்ப்புகளை உருவாக்கும் என்றும் எதிர்பார்க்கப்படுகிறது.
உத்தரப் பிரதேசத்தின் அயோத்தியில் பகவான் ஸ்ரீ ராம்லாலா விரஜ்மானை தரிசித்து பூஜை செய்த பிரதமர்

தீபாவளியை முன்னிட்டு, உத்தரப் பிரதேசத்தில் உள்ள அயோத்திக்கு இன்று சென்ற பிரதமர் திரு நரேந்திர மோடி, பகவான் ஸ்ரீ ராம்லாலா விரஜ்மானை தரிசனம் செய்து பூஜை செய்தார். ஸ்ரீ ராம ஜென்மபூமி தீர்த்த க்ஷேத்ரா அமைந்துள்ள இடத்தை பிரதமர் பார்வையிட்டார். இந்த புனிதத் திட்டத்துடன் தொடர்புடையவர்களுடனும், கோவிலை உருவாக்குபவர்களுடனும் குறிப்பாக தொழிலாளர்களுடனும் பிரதமர் உரையாடினார்.
நெதர்லாந்து அரசியுடன் பிரதமர் சந்திப்பு

பிரதமர் திரு. நரேந்திர மோடி இன்று (2018, மே 28) நெதர்லாந்து அரசி மேன்மை தங்கிய மாக்சிமாவைச் சந்தித்தார். நெதர்லாந்து அரசி மாக்சிமா ஐ.நா. மன்ற தலைமைச் செயலாளரின் நிதி மேம்பாட்டுத் துறையின் சிறப்பு வழக்குரைஞர் என்ற முறையில் இந்தியாவுக்கு வந்துள்ளார். இந்திய அரசின் இந்த முன்முயற்சிகள் மூலம் எட்டப்பட்ட முன்னேற்றங்களை நெதர்லாந்து அரசி பாராட்டினார். இந்தியாவில் நடைமுறைப்படுத்தப்படும் மக்கள் நிதித் திட்டம் (Jan Dhan Yojana) பிரதம மந்திரி ஜீவன் ஜோதி காப்பீட்டுத் திட்டம் (Pradhan Mantri Jeevan Jyoti Bima Yojana), யோஜனா, பிரதம மந்திரி பாதுகாப்பு காப்பீட்டுத் திட்டம் (Pradhan Mantri Suraksha Bima Yojana), அடல் ஓய்வூதியத் திட்டம் (Atal Pension Yojana) உள்ளிட்ட நிதிசார் திட்டங்களை மேம்படுத்த இந்திய அரசு கடந்த சில ஆண்டுகளாக மேற்கொண்டு வரும் முயற்சிகள் குறித்து பிரதமர் திரு. மோடியும் அரசி மாக்சிமாவும் குறித்து விவாதித்தனர். உலகளாவிய மேம்பாட்டுக்கான நிதி உள்ளிட்டவை குறித்தும் இரு தலைவர்களும் விவாதித்தனர். இதில் இந்திய தொழில்நுட்பம் (ITEC) மற்றும் பொருளாதார ஒத்துழைப்புத் திட்டத்திலும் வெளிநாடுகளில் திட்ட மேம்பாடுகளுக்காக அந்தந்த அரசுகளின் தேவைகளுக்கும் முன்னுரிமைகளுக்கும் ஏற்ப கடனுதவி அளிப்பதிலும் இந்தியா மேற்கொள்ளும் முயற்சிகளை அரசி பாராட்டினார்.
இந்தியா-இலங்கை இருதரப்பு மெய்நிகர் உச்சிமாநாட்டில் பிரதமரின் தொடக்க உரை

பிரதமர் மகிந்தா ராஜபக்ச அவர்களே, வணக்கம். நான் இந்த மெய்நிகர் உச்சிமாநாட்டுக்கு தங்களை வரவேற்கிறேன். எப்போதும் போல, உங்களது முதல் அதிகாரபூர்வ இந்திய பயணத்தின்போது உங்களை வரவேற்பதில் பெருமகிழ்ச்சி அடைவோம். இந்த அழைப்பு உங்களுக்கு எப்போதும் இருக்கும். தற்போதைய சூழலில், இந்த மெய்நிகர் உச்சிமாநாட்டை மேற்கொள்வதில் நான் மகிழ்ச்சி அடைகிறேன். உச்சிமாநாட்டுக்கான எனது அழைப்பை ஏற்றுக்கொண்டதற்கு நான் நன்றி தெரிவித்துக் கொள்கிறேன். பிரதமர் பதவியை ஏற்றுக்கொண்ட தங்களை நான் வாழ்த்துகிறேன். நாடாளுமன்ற தேர்தலில், எஸ்எல்பிபி கட்சி அமோக வெற்றி பெற்றதற்கு நான் மீண்டும் வாழ்த்து தெரிவித்துக் கொள்கிறேன். இந்த வரலாற்று சிறப்பு மிக்க வெற்றி, உங்களது தலைமையின் மீது மக்கள் வைத்துள்ள நம்பிக்கையைக் காட்டுகிறது. இந்தியாவுக்கும், இலங்கைக்கும் இடையிலான பன்முகத்தன்மை கொண்ட உறவு ஆயிரக்கணக்கான ஆண்டுகளுக்கு முற்பட்டது. முதலில் அண்டை நாடுகள் என்ற எனது கொள்கை, எனது அரசின் சார்க் கோட்பாடு ஆகியவற்றின் கீழ், நாங்கள் இலங்கையுடனான நட்புறவை சிறப்பு முன்னுரிமையுடன் அணுகுகிறோம். பிம்ஸ்டெக், சார்க், ஐஓஆர்ஏ அமைப்புகளில், இந்தியாவும், இலங்கையும் நெருங்கிய ஒத்துழைப்பு அளித்து வருகின்றன. உங்கள் கட்சியின் சமீபத்திய வெற்றிக்குப் பின்னர், இந்தியா-இலங்கை உறவுகளில் புதிய வரலாற்று அத்தியாயம் ஏற்படுத்த பெரும் வாய்ப்பு கிடைத்துள்ளது. புதுப்பிக்கப்பட்ட நம்பிக்கை மற்றும் உற்சாகத்துடன் இருநாட்டு மக்களும் நம்மை நோக்குகின்றனர். நீங்கள் பெற்றுள்ள பெரும் ஆட்சிக்கட்டளை உரிமை, உங்களது கொள்கைகளுக்கு நாடாளுமன்றத்தில் கிடைக்கும் பேராதரவு ஆகியவை இருதரப்பு உறவில் அனைத்து துறையிலும் வளர்ச்சி அடைய பெரிதும் உதவும். பிரதமர் ராஜபக்ச தொடக்க உரையாற்றுமாறு நான் இப்போது அழைக்கிறேன். பொறுப்பு துறப்பு: இது தோராயமான மொழியாக்கம். அசல் கருத்துக்கள் இந்தியில் தெரிவிக்கப்பட்டன.
அகிம்சை யாத்திரை நிறைவு விழா நிகழ்ச்சியில் பிரதமர் உரை

அகிம்சை யாத்திரை நிறைவு விழா நிகழ்ச்சியில், காணொலி காட்சி மூலம் பிரதமர் திரு நரேந்திர மோடி இன்று உரையாற்றினார். நிலையான இயக்கத்தை வலியுறுத்தும் இந்திய சாதுக்களின் பல ஆயிரம் ஆண்டு பாரம்பரியத்தை பிரதமர் நினைவு கூர்ந்தார். சோம்பல் துறப்பதை, ஆன்மீக உறுதியாக, ஷ்வதேம்பர் தேராபந்த் மாற்றியதை அவர் குறிப்பிட்டார். 3 நாடுகளில் 18 ஆயிரம் கிலோ மீட்டர் பாதயாத்திரையை ஆச்சார்ய மகாஷ்ரம்மன் நிறைவேற்றியதற்கு அவர் பாராட்டுத் தெரிவித்தார். ‘வாசுதேவ குடும்பகம்’ பாரம்பரியத்தை விரிவுபடுத்துவதையும் மற்றும் ‘ஒரே பாரதம் உன்னத பாரதம்’ என்ற மந்திரத்தைஆன்மீக உறுதிமொழியாக தேராபந்த் பரப்புவதையும் பிரதமர் பாராட்டினார். ஸ்வேதாம்பர் தேராபந்துடன் நீண்ட காலத் தொடர்பு இருந்ததை நினைவு கூர்ந்த பிரதமர், இந்த தேராபந்த்-தான் எனது பாதை எனத் தான் கூறியதையும் நினைவு படுத்தினார். கடந்த 2014ம் ஆண்டு செங்கோட்டையில் தொடங்கி வைக்கப்பட்ட பாதயாத்திரையின் முக்கியத்துவத்தை சுட்டிக் காட்டிய பிரமதர், தானும் இந்தியாவின் பிரதமர் என்ற பயணத்தையும், மக்கள் சேவை மற்றும் மக்கள் நலன் என்ற பயணத்தையும் அதே ஆண்டில் தொடங்கியதும் தற்செயலாக நடந்த சம்பவம் என குறிப்பிட்டார். பாதயாத்திரையின் கருப்பொருளான நல்லிணக்கம், ஒழுக்கம் மற்றும் பற்றிலிருந்து விடுபடுவது ஆகியவற்றை திரு நரேந்திர மோடி பாராட்டினார். எந்தவித பழக்கத்துக்கும் அடிமையாக நிலையில்தான், உண்மையான சுயஉணர்தல் சாத்தியமாகும் என அவர் கூறினார். பற்றிலிருந்து விடுபடுவது, பிரபஞ்சத்துடன் ஒருவர் இணைவதற்கும், அனைவருக்குமான நலனை உணர்வதற்கும் வழிவகுக்கிறது. விடுதலையின் அம்ரித் மகோத்ஸவத்துக்கு இடையில், சமூகத்துக்கான கடமைக்கு நாடு அழைக்கிறது என்றும், சுயநலத்தை தாண்டி நாடு செல்கிறது என்றும் பிரதமர் கூறினார். அனைவருடனும், அனைவரின் வளர்ச்சி, அனைவரின் நம்பிக்கை, அனைவரின் முயற்சி என்ற உணர்வுடன் நாடு சென்று கொண்டிருக்கிறது எனவும், இங்கு அரசு, சமூகம் மற்றும் ஆன்மீக அதிகாரம் ஆகியவை சம பங்கைக் கொண்டிருந்தன எனவும் அவர் கூறினார். தனது உறுதிமொழிகளை அடையக் கடமை என்ற பாதையில் செல்லும்போது, இந்த உணர்வை நாடு பிரதிபலிக்கிறது என்று அவர் கூறினார். முடிவில், ஆன்மீகத் தலைவர்கள் தொடர்ந்து முயற்சிகள் மேற்கொண்டு, நாட்டின் உறுதிமொழிகளை முன்னெடுத்துச் செல்ல வேண்டும் எனப் பிரதமர் வேண்டுகோள் விடுத்தார்.
பீகார் பேருந்து விபத்தில் உயிரிழப்பிற்கு  பிரதமர் இரங்கல்

பீகார் மதுபானி மாவட்டத்தில் பேருந்து விபத்தில் நிகழ்ந்த உயிர் இழப்புக்கு பிரதமர் திரு நரேந்திர மோடி இரங்கல் தெரிவித்துள்ளார். பீகார் மதுபானி மாவட்டத்தில் ஏற்பட்ட பேருந்து விபத்து மிகுந்த வருத்தத்தை அளிக்கிறது. இந்த துயரமான நேரத்தில், பாதிக்கப்பட்ட குடும்பத்தினருடன் எனது எண்ணங்கள் உள்ளன. என்று பிரதமர் கூறியுள்ளார்.
இந்திய அரசியலமைப்புச் சட்டத்தை இயற்றிய அனைவருக்கும் பிரதமர் மரியாதை செலுத்தினார் –டாக்டர். பாபா சாகேப் அம்பேத்கர் வரைவுக் குழுவின் தலைவராக ஆற்றிய பங்கிற்கு பிரதமர் தலைவனங்கினார்.

இந்திய அரசியலமைப்புச் சட்டத்தை இயற்றிய அனைவருக்கும் பிரதமர் திரு. நரேந்திர மோடி மரியாதை செலுத்தினார். வரைவுக் குழுவின் தலைவராக ஆற்றிய பங்கிற்காக டாக்டர். பாபாசாகேப் அம்பேத்கருக்கு பிரதமர் தலைவனங்கினார். “இந்திய அரசியலமைப்புச் சட்டத்தை இயற்றிய அனைவருக்கும் நான் மரியாதை செலுத்துகிறேன். வரைவுக் குழுவின் தலைவராக ஆற்றிய பங்கிற்காக டாக்டர். பாபாசாகேப் அம்பேத்கருக்கு நான் தலைவணங்குகிறேன்” என்று பிரதமர் கூறியுள்ளார். .
மகாராஷ்டிர முதலமைச்சர் மற்றும் துணை முதலமைச்சர் பிரதமருடன் சந்திப்பு

மகாராஷ்டிர முதலமைச்சர் திரு.ஏக்நாத் ஷின்டே மற்றும் துணை முதலமைச்சர் திரு.தேவேந்திர ஃபட்னவிஸ் ஆகியோர், இன்று பிரதமர் திரு.நரேந்திரமோடியை சந்தித்தனர். பிரதமர் அலுவலகம் வெளியிட்டுள்ள ட்விட்டர் பதிவில் ; “ மகாராஷ்டிர முதலமைச்சர் திரு.ஏக்நாத் ஷின்டே மற்றும் துணை முதலமைச்சர் திரு.தேவேந்திர ஃபட்னவிஸ் ஆகியோர் பிரதமரை சந்தித்தனர்“ என்று தெரிவிக்கப்பட்டுள்ளது“ .
புகழ்பெற்ற சூஃபி பாடகர் திரு. பியாரேலால் வடாலி மறைவிற்கு பிரதமர் இரங்கல்

புகழ்பெற்ற சூஃபி பாடகர் திரு. பியாரேலால் வடாலி மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “திரு. பியாரேலால் வடாலியின் மறைவு மிகுந்த சோகத்தை அளிக்கிறது. அவரது பாடல்கள் உலக அளவில் மிகப் பெரும் புகழ் பெற்றவையாக திகழ்கின்றன. அவரது பங்களிப்பு சூஃபி இசையின் ஆனந்தத்தை அனுபவிக்கும் வகையில் மக்களை ஈர்த்த வண்ணம் இருக்கும். அவரது ஆன்மா சாந்தி அடையட்டும்” என்று பிரதமர் கூறியுள்ளார்.
தொழிலாளர் மற்றும் வேலைவாய்ப்புத் துறைகளில் பயிற்சி மற்றும் கல்வியைத் தொடர்வதற்காக இந்தியா-இத்தாலி இடையேயான புரிந்துணர்வு உடன்படிக்கைக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், தொழிலாளர் மற்றும் வேலைவாய்ப்புத் துறையில் பயிற்சி மற்றும் கல்விக்காக இந்தியா-இத்தாலி இடையே புரிந்துணர்வு உடன்படிக்கை மேற்கொள்ள ஒப்புதல் அளிக்கப்பட்டது. பலன்கள்: உலக அளவில் நேர்த்தியான முறையில் பணியாற்றுவதை ஊக்குவிப்பதற்காக பயிற்சி மற்றும் கல்வி நடவடிக்கைகளை விரிவாக்கம் செய்ய இந்த புரிந்துணர்வு உடன்படிக்கை வழிவகை செய்ய உள்ளது. • பயிற்சி வழிமுறைகள் மற்றும் தொழில்நுட்பங்கள் குறித்து கூட்டு பயிற்சி வகுப்புகளை நடத்துதல்; • பல்வேறுபட்ட சமூக அமைப்புகளை கொண்டவர்களுக்கு புதிய பயிற்சி மாதிரிகளை உருவாக்குதல்; • தொழிலாளர் மற்றும் வேலைவாய்ப்பில் பல்வேறு கருத்துருக்களில் தனிப்பட்ட பயிற்சித் திட்டங்களுக்கு ஏற்பாடு செய்தல்; • பயிற்சி வழிமுறைகளை மதிப்பீடு செய்தல்; • பயிற்சி வகுப்புகளில், குறிப்பாக, தொழிலாளர் நிர்வாக விவகாரத்தில், சிறந்த நடைமுறைகளை பரிமாறிக் கொள்தல்; பயிற்சி முறைகளை உருவாக்குவதில் ஒவ்வொரு நாடும் மற்றொரு நாட்டுக்கு உதவிசெய்தல் மற்றும் கல்விப் பயணங்களுக்கு ஏற்பாடு செய்தல் • புலமை மற்றும் தகவல் பரிமாறிக் கொள்வதற்காக பயிற்றுநர்களை பரிமாறிக் கொள்தல் மிகப்பெரும் மாற்றம்: உலக அளவில் பணிச்சூழலில் ஏற்பட்டுள்ள சவால்களை எதிர்கொள்வதற்காக இருதரப்பு கல்வி நிறுவனங்களும் தொழில்நுட்பத் திறனை வலுப்படுத்திக் கொள்ள புரிந்துணர்வு ஒப்பந்தம் உதவும். வி.வி.கிரி தேசிய தொழிலாளர் கல்வி நிறுவனத்தை ஆசிய-பசிபிக் பிராந்தியத்தில் முன்னணி பயிற்சி நிறுவனமாக மாறச் செய்யும். பின்னணி: 1. நொய்டா-வில் உள்ள தன்னாட்சி அதிகாரம் பெற்ற அமைப்பான வி.வி.கிரி தேசிய தொழிலாளர் கல்வி நிறுவனத்துக்கும், துரின் பகுதியில் உள்ள சர்வதேச தொழிலாளர் அமைப்பின் சர்வதேச பயிற்சி மையத்துக்கும இடையே 2012-ம் ஆண்டில் புரிந்துணர்வு உடன்படிக்கை கையெழுத்தானது. இந்த கல்வி நிறுவனங்களுக்கு இடையே தொழில் துறை ஒத்துழைப்பை முறைப்படுத்தும் நோக்கில், இந்த புரிந்துணர்வு ஒப்பந்தம் மேற்கொள்ளப்பட உள்ளது. 2. துரின் பகுதியில் 1964-ம் ஆண்டில் உருவாக்கப்பட்ட சர்வதேச பயிற்சி மையம், சர்வதேச அளவில் தொழிலாளர்களுக்கு பல்வேறு கோணங்களில் பயிற்சி அளிப்பதை முக்கிய நோக்கமாகக் கொண்டு செயல்படுகிறது. வேலைவாய்ப்பு, தொழிலாளர், மனிதவள மேம்பாடு, திறன் வளர்ப்பு ஆகியவற்றில் சர்வதேச வல்லுநர்களை அதிக அளவில் கொண்டுள்ள அமைப்பாக சர்வதேச பயிற்சி மையம் திகழ்கிறது.
பீகார் தினத்தையொட்டி பீகார் மக்களுக்குப் பிரதமர் வாழ்த்துத் தெரிவித்துள்ளார்

பீகார் தினத்தையொட்டி பீகார் மக்களுக்குப் பிரதமர் திரு.நரேந்திர மோடி வாழ்த்துத் தெரிவித்துள்ளார். டுவிட்டரில் பிரதமர் கூறியிருப்பதாவது; “பீகாரின் சகோதர, சகோதரிகள் அனைவருக்கும் பீகார் தின வாழ்த்துக்கள். வரலாற்றுபூர்வமகவும், கலாச்சார ரீதியாகவும் வளமான பாரம்பரியத்தைக் கொண்டுள்ள இந்த மாநிலம் வளர்ச்சியில் புதிய சாதனைகளைத் தொடர்ந்து படைப்பதற்கு நான் வாழ்த்துகிறேன்.”
பிரதமருடன் ஜம்மு-காஷ்மீர் மாநிலத்தைச் சேர்ந்த மாணவிகள் சந்திப்பு

ஜம்மு-காஷ்மீர் மாநிலத்தின் ஸ்ரீநகர் பகுதியைச் சேர்ந்த பள்ளி மாணவிகள் 30 பேர் கொண்ட குழுவினர், புதுதில்லியில் பிரதமர் திரு.நரேந்திர மோடியை இன்று சந்தித்துப் பேசினர். இந்திய ராணுவம் வழக்கமாக ஏற்பாடு செய்துவரும் நல்லெண்ண நடவடிக்கைத் திட்டத்தின் ஒரு அங்கமாக நாட்டின் பல்வேறு பகுதிகளுக்கும் இந்த மாணவிகள் தற்போது சுற்றுலா பயணம் மேற்கொண்டுள்ளனர். மாணவிகளுடன் கல்வி – குறிப்பாக பெண் குழந்தைகளுக்கு கல்வி அளிப்பது; தூய்மை இந்தியா, மாணவிகளின் கனவுகள் மற்றும் விருப்பங்கள் போன்ற பல்வேறு விவகாரங்கள் தொடர்பாக, பிரதமர் கலந்துரையாடினார். நேரடி கலந்துரையாடலின்போது, மாணவிகள் எழுப்பிய பல்வேறு கேள்விகளுக்கும் பதிலளித்த பிரதமர், பெண் குழந்தைகளுக்கு கல்வி அளிக்க மேற்கொள்ளப்பட்டுவரும் பல்வேறு நடவடிக்கைகள் குறித்து விளக்கம் அளித்தார். மேலும், தூய்மை இந்தியா இயக்கம் மூலம், சுகாதாரம், சுற்றுலா உள்ளிட்ட துறைகளுக்கு கிடைக்கும் பல்வேறு பலன்கள் குறித்து பிரதமர் எடுத்துரைத்தார். ஒருமுக சிந்தனையை மேம்படுத்துவதில் யோகாவின் பலன்கள் குறித்தும் பிரதமர் குறிப்பிட்டார். ஜம்மு-காஷ்மீரைச் சேர்ந்த இளைஞர்கள், குடிமை சேவை பணிகளில் அதிக அளவில் தங்களை சேர்த்துக் கொள்வதையும், விளையாட்டுத் துறையில் அதிக திறனை வெளிப்படுத்துவதையும் பிரதமர் குறிப்பிட்டார். இந்தியாவுக்கு சிறப்பான எதிர்காலம் இருப்பதாகவும், ஜம்மு-காஷ்மீர் மாநிலத்தைச் சேர்ந்த குழந்தைகளும், இளைஞர்களும் அதிக அளவில் பங்களிப்பை வழங்க முடியும் என்றும் பிரதமர் திரு. நரேந்திர மோடி தெரிவித்தார்.
ரஷ்ய கூட்டமைப்பின் அதிபருடன் பிரதமரின் தொலைபேசி உரையாடல்

பிரதமர் திரு. நரேந்திர மோடி, இன்று ரஷ்ய கூட்டமைப்பின் அதிபர் மாண்புமிகு திரு. விளாடிமிர் வி புடின்-உடன் தொலைபேசியில் கலந்துரையாடினார். இரு தலைவர்களும் கோவிட்-19 பெரும் தொற்று நோயினால் உலகெங்கிலும் நிலவி வரும் சூழ்நிலை குறித்து விவாதித்தனர். கொரோனா வைரஸ் நோயினால் ரஷ்யாவில் பாதிக்கப்பட்டுள்ளோர் விரைவில் குணமாக தனது வாழ்த்துகளை தெரிவித்த பிரதமர், இந்த நோய்க்கு எதிராக அதிபர் புடினின் தலைமையில் ரஷ்யா எடுத்து வரும் நடவடிக்கைகள் வெற்றி பெறும் என்று நம்பிக்கையும் தெரிவித்தார். இந்தியாவில் கொவிட்-19க்கு எதிராக எடுக்கப்படும் நடவடிக்கைகள் வெற்றி பெற பிரதமரிடம் தனது வாழ்த்துகளை அதிபர் புடின், தெரிவித்தார். சுகாதாரம், மருத்துவம், அறிவியல் ஆராய்ச்சி, மனிதாபிமான முயற்சிகள் மற்றும் உலக பொருளாதாரத்தின் மீதான தாக்கம் உள்ளிட்டவற்றில் இந்த மிகப்பெரிய சர்வதேச நெருக்கடி உருவாக்கியுள்ள அனைத்து சவால்களையும் எதிர்கொள்வதற்கு தேவையான ஆலோசனைகள் மற்றும் நடவடிக்கைகளை மேலும் மேற்கொள்ள இரு தலைவர்களும் ஒப்புக்கொண்டனர். கொவிட்-19 தொற்றை எதிர்த்து சர்வதேச ஒத்துழைப்புடன் ஜி20 வரைவுச் சட்டகத்துக்கு உட்பட்டு ஒன்றிணைந்து போராடுவதன் அவசியத்தை இருவரும் வலியுறுத்தினர். ரஷ்யாவில் உள்ள இந்திய மாணவர்களின் நலனுக்காக ரஷ்ய அதிகாரிகள் அளித்த ஒத்துழைப்புக்கு பாராட்டு தெரிவித்த பிரதமர், இது தொடரவேண்டும் என்ற தன் நம்பிக்கையும் தெரிவித்தார். அதிபர் புடின் இது தொடர்பாக அனைத்து உதவிகளையும் அளிப்பதாக உறுதி கூறினார். இந்தியாவில் உள்ள ரஷ்ய மக்களின் நலனுக்குத் தேவையான அனைத்து முயற்சிகளையும் இந்திய அதிகாரிகள் தொடர்ந்து எடுத்து வருவார்கள் என்றும் அவர்கள் தேவைப்படும் போது பாதுகாப்பாக நாடு திரும்புவதற்கும் உதவுவார்கள் என்றும் அதிபர் புடினிடம் பிரதமர் தெரிவித்தார். காலம் காலமாக இரு நாடுகளுக்கிடையே இருந்து வரும் நல்லுறவு தொடரவும், தங்களுக்கிடையேயான சிறப்பான புரிதலும் ஒருங்கிணைப்பும் தொடரவும் இரு தலைவர்களும் உறுதியேற்றனர். இந்த ஆண்டில் தங்கள் இருவருக்கிடையே நேரடி தொடர்புகளுக்கு நிறைய வாய்ப்புகள் கிடைக்கும் என்றும் இரு தலைவர்களும் நம்பிக்கை தெரிவித்தனர்.